Facebook ຈະຂາຍຮຸ້ນ ໃຫ້ມະຫາຊົນ
ສື່ສັງຄົມ Facebook ມີມູນຄ່າປະມານເກືອບ 96 ພັນລ້ານໂດລາ ໃນການຂາຍຮຸ້ນຂັ້ນຕົ້ນ ໃຫ້ມະຫາຊົນ
ຕາໜ່າງເວັບໄຊທ໌ສື່ສັງຄົມ Facebook ຊຶ່ງມີຜູ້ຊົມໃຊ້ຫຼາຍກວ່າ 900 ລ້ານຄົນຢູ່ໃນທົ່ວໂລກ ນັ້ນ ພວມຈະມີການຂາຍຮຸ້ນໃຫ້ມະຫາຊົນໃນໄວໆນີ້ ສື່ສັງຄົມ Facebook ໄດ້ປະກາດໃນວັນພະຫັດວານນີ້ວ່າ ການສະເໜີຂາຍໃນຂັ້ນຕົ້ນແມ່ນ ລະຫວ່າງ 28 ຫາ 35 ໂດລາຕໍ່ຮຸ້ນ ໃນລາຄາດັ່ງກ່າວນີ້ ສື່ສັງຄົມ Facebook ຈະມີມູນຄ່າ ສູງເຖິງ 96 ພັນລ້ານໂດລາ ຄະນະບໍລິຫານງານຂອງສື່ສັງຄົມ Facebook ມີແຜນການ ທີ່ຈະຈັດໃນອັນທີ່ພວກເຂົາເຈົ້າ ເອີ້ນວ່າ ການໄປຊີ້ແຈງ ຢູ່ໃນຫຼາຍໆຫົວເມືອງທີ່ສຳຄັນຂອງສະຫະລັດເພື່ອດຶງດູດເອົາພວກ ນັກລົງທຶນ ພວກເຂົາເຈົ້າຄາດວ່າຮຸ້ນຂອງທາງບໍລິສັດຈະມີການຊື້ຂາຍກັນໃນດັດຊະນີ NAS- DAQ ພາຍໃນກາງເດືອນພຶດ ສະພານີ້ ການສະເໜີຂາຍຮຸ້ນໃຫ້ມະຫາຊົນໃນຂັ້ນຕົ້ນແມ່ນລາຄາສຳຫຼັບຮຸ້ນໆນຶ່ງເວລາບໍລິສັດເປີດໃຫ້ ມີການຊື້ຂາຍກັນຢ່າງເປັນທາງການ ຕາມປົກກະຕິແລ້ວພວກເຈົ້າຂອງບໍລິສັດເປັນຜູ້ຕັດສິນ ໃຈທີ່ຈະຊອກຫາເງິນທຶນມາຂະຫຍາຍບໍລິສັດຕື່ມ ທ່ານ Mark Zuckerberg ຫົວໜ້າບໍລິຫານຂອງບໍລິສັດ ໄດ້ເລິ່ມກໍຕັ້ງ ຕາໜ່າງສື່ສັງຄົມ Facebook ຢູ່ຫ້ອງນອນໃນຫໍພັກຂອງທ່ານ ທີ່ມະຫາວິທະຍາໄລ Harvard ເມື່ອ 8 ປີກ່ອນ ນັບແຕ່ນັ້ນມາ ບໍລິສັດຂອງທ່ານກໍໄດ້ເຕີບໃຫຍ່ຂະຫຍາຍໂຕ ມີຜູ້ຊົມໃຊ້ຫຼາຍກວ່າ 900 ລ້ານ ຄົນ ພວກເຂົາເຈົ້າໄດ້ໃຊ້ສື່ສັງຄົມ Facebook ເພື່ອພິມເຜີຍແຜ່ຮູບພາບ ແລະຂຽນກ່ຽວກັບ ຊີວິດຂອງພວກເຂົາເຈົ້າ ຊຶ່ງມັກຈະພາໃຫ້ມີການຕິດຕໍ່ຫາກັນຄືນໃໝ່ກັບເພື່ອນຝູງແລະສະມາ ຊິກໃນຄອບຄົວທີ່ຫາຍໜ້າຫາຍຕາໄປເປັນເວລາດົນນານແລ້ວນັ້ນ